34+35

"**34+35**" הוא סינגל של הזמרת אריאנה גרנדה שיצא לאור ב-30 באוקטובר 2020 כסינגל השני מתוך אלבום האולפן השישי שלה, *[[Positions]]*.

הסינגל זכה להצלחה מסחרית גדולה כאשר הגיע למקום השני במצעד הבילבורד הוט 100 האמריקאי (לאחר שחרור רמיקס לשיר בהשתתפות דוג'ה קאט ומייגן די סטליון), וזכה לתואר פלטינה מחומשת מטעם איגוד תעשיית ההקלטות האמריקאי. מבחינה אמנותית, השיר בלט ועורר תשומת לב רבה בשל הניגוד המכוון שבו, המשלב בין הפקה הכוללת כלי מיתר תזמורתיים ותמימים לכאורה לבין מילים מיניות, הומוריסטיות ובוטות.

## רקע
השיר נוצר במהלך העבודה על אלבום האולפן השישי של גרנדה, *[[Positions]]*, שיצא לאור באוקטובר 2020. השיר והאלבום סימנו נקודת מפנה בולטת בקריירה של גרנדה; לאחר ששני אלבומיה הקודמים, *[[Sweetener (אלבום)|Sweetener]]* (2018) ו-*[[Thank U, Next]]* (2019), עסקו בהרחבה בהתמודדות עם טראומה פומבית, אבל (בעקבות מותו של בן זוגה לשעבר מק מילר) והחלמה אישית, העידן של *Positions* התאפיין בגישה קלילה, רומנטית ומשוחררת יותר. תקופה זו בחייה אופיינה במערכת יחסים חדשה והתמקדה באינטימיות, החלמה רגשית והעצמה מינית גלויה.

השיר נכתב והוקלט במהלך שנת 2019 ותקופת הסגר של מגפת הקורונה. גרנדה עבדה על הפרויקט באווירה קרובה ואינטימית יחד עם קבוצה מצומצמת מחבריה ושותפיה הקרובים ליצירה, ביניהם טיילה פארקס וויקטוריה מונה, תוך התמקדות ביצירת מוזיקה חיובית שנועדה להעלות את המורל בתקופה עולמית קשה.

בראיון שהעניקה גרנדה לשדרן זאק סאנג, היא סיפרה כי ההשראה הגיעה ישירות מן הניגודיות שבין הלחן לטקסט האפשרי. לדבריה, כאשר היא והצוות שמעו לראשונה את עיבוד כלי המיתר של השיר, הוא נשמע להם "טהור, מלא ותזמורתי, ממש כמו של דיסני". בעקבות התחושה התמימה של הלחן, היא שאלה: "מהי המילה המלוכלכת וההפוכה ביותר שאנחנו יכולים לכתוב לזה?". גרנדה תיארה את הרעיון כ"מגוחך, מצחיק ומטופש לחלוטין", אך מצאה עניין רב ביצירת תרגיל מתמטי שובב שמסתיר בתוכו רמיזה מינית לתנוחת ה-69.

השיר נכתב על ידי גרנדה בשיתוף עם סקוט ניקולסון, ויקטוריה מונה, טיילה פארקס, יחד עם המפיקים טומי בראון, פיטר לי ג'ונסון, סטיבן פרנקס, קורייג'ס חאווייר הררה ואלברט סטנאג'. ההפקה הראשית של השיר נעשתה על ידי בראון וג'ונסון, לצד הפקת-משנה של פרנקס והררה. מיקס השיר בוצע על ידי טכנאי הקול המוביל סרבן גניאה. השיר הוקלט באולפני "Champagne Therapy" בלוס אנג'לס, וכן באולפן הביתי של גרנדה. גרנדה עצמה שימשה כטכנאית ההקלטה הווקאלית והפיקה את עיבודי הקולות שלה בשיר. תהליך כתיבת הטקסט התאפיין בשעשוע וחברות. גרנדה ישבה עם ניקולסון, שזרק כבדיחה את השורה "Just gimme them babies" כדי להשלים את אחד הבתים. גרנדה התאהבה בשורה והחליטה באופן מיידי להשאיר אותה בהקלטה הסופית. את הגשר של השיר כתבו גרנדה יחד עם חברותיה פארקס ומונה תוך כ-30 דקות בלבד.

תהליך העבודה על השיר התפתח שלב אחר שלב ולא נכתב במכה אחת. בתחילת התהליך, המפיק ג'ונסון שלח לגרנדה קובץ שכלל אך ורק נגינת כלי מיתר. גרנדה החלה לכתוב את המילים ישירות על גבי סאונד המיתרים החשוף, ורק בשלבים מאוחרים יותר הוסיפו בראון ופרנקס את מקצבי התופים ואת שאר העיבוד המוזיקלי לשיר. בנוסף, בניית השיר התפרסה על פני חודשים ארוכים; העבודה החלה בשנת 2019 והסתיימה עמוק אל תוך שנת 2020. שינוי משמעותי התרחש בשלבים הסופיים של העבודה על השיר בעקבות אירוע אמיתי: שורה בבית השלישי המתייחסת לרעידת אדמה בעוצמה 4.5 התווספה בבוקר שלאחר רעידת אדמה אמתית בעוצמה זהה שפקדה את אזור דרום קליפורניה ב-18 בספטמבר 2020, שעה שהאלבום היה בשלבי הקלטה אחרונים.

האלבום והרצועה הגיעו ללא מסע יחסי ציבור ארוך ומקדים. ב-14 באוקטובר 2020 צייצה גרנדה במפתיע בטוויטר שהיא "לא יכולה לחכות להעניק למעריציה את האלבום החדש עוד באותו החודש". ב-17 באוקטובר פורסם טיזר בו נראית גרנדה מקלידה את המילה "positions" בהילוך איטי, כשהאתר הרשמי שלה עודכן לאחר מכן בשעוני עצר הסופרים לאחור לקראת הפרויקט. ב-24 באוקטובר 2020 פרסמה גרנדה ברשתות החברתיות את רשימת הרצועות המלאה של האלבום, מה שאישר לראשונה לקהל את קיומו של השיר "34+35". לקראת יציאת הקליפ לשיר, שוחררו מספר טיזרים. מאוחר יותר, כאשר הוחלט לשחרר רמיקס רשמי לשיר בהשתתפות הראפריות דוג'ה קאט ומייגן די סטליון בינואר 2021, גרנדה פרסמה טיזרים לעטיפת הסינגל וחשפה את משתתפות הרמיקס שעות ספורות בלבד לפני יציאתו הרשמית.

## הרכב מוזיקלי וסגנון
"34+35" הוא שיר פופ אופטימי, קליל ושובב, בעל נגיעות של R&B. סגנונו של השיר מתאפיין בניגוד בולט ומכוון בין הלחן לבין המילים – מבחינה מלודית, השיר נשמע טהור, תזמורתי ומזכיר פסקול קלאסי של סרטי דיסני, בעוד שמילותיו בוטות ומיניות במיוחד.

הרצועה ממוקמת כשיר השני באלבום, מיד לאחר שיר הפתיחה "Shut Up". בעוד ששיר הפתיחה משמש כהקדמה בה גרנדה פונה למבקריה ומצהירה על חוסן נפשי, "34+35" מעביר את המאזין ישירות למוקד המרכזי של האלבום *Positions* – עיסוק ישיר, כן ולא מתנצל בתשוקה, אהבה ומיניות. באלבום המכיל בלדות R&B חשופות ופגיעות החוקרות חרדות בזוגיות (כדוגמת "Safety Net" ו-"Off the Table"), השיר "34+35" מהווה ניגוד קומי וקליל, ומייצג את הצדדים המשוחררים והארוטיים של האלבום.

השיר נשען על מקצב ריקודים ועל צלילי כלי מיתר פריטים (פיציקטו), המעניקים לו מקצב קופצני ואווירה שמזכירה פסקול של סרטים מצוירים שובבים. מבחינה ווקאלית, גרנדה משתמשת בשירה מתנשפת, לחישות קצביות וצחקוקים התורמים לאווירה הקלילה והאינטימית. תהליך היצירה החל כאשר הוצגו לגרנדה סקיצות המבוססות על כלי מיתר בלבד, ועליהן נבנה השיר.

### מילים ותוכן
הנושא העיקרי של השיר הוא כמיהה מינית ישירה, יחסי מין ויצירת אינטימיות. כותרת השיר היא למעשה תרגיל בחשבון שתוצאתו היא 69 (34 + 35 = 69), רמיזה ישירה לתנוחת המין 69.

מילות השיר משאירות מעט מאוד מקום לדמיון. גרנדה מציבה דרישות מיניות ברורות. באאוטרו של השיר, גרנדה מפרשת בעצמה את הרמיזה המתמטית ואומרת במפורש: "Means I wanna 69 with you, no shit... Math class, never was good". אחד הדימויים הבולטים בשיר מופיע בשורה: "Got the neighbors yelling 'Earthquake' / 4.5 when I make the bed shake". גרנדה סיפרה כי שורה זו נכתבה בהשראת רעידת אדמה אמיתית בעוצמה של 4.5 בסולם ריכטר שהתרחשה בלילה שלפני סיום כתיבת השיר בלוס אנג'לס. גרנדה התייחסה לשיר כאל יצירה קומית, אבסורדית והומוריסטית. היא ציינה שכאשר שמעה לראשונה את הלחן התזמורתי והתמים שדמה לשירי דיסני, היא שאלה: "מהן המילים המלוכלכות והמנוגדות ביותר שנוכל לכתוב לזה?". היא אף הודתה שהתיאור של התיאבון המיני העצום בשיר הוא במידה רבה "בולשיט" והגזמה קומית מצידה, והתלוצצה באומרה: "אני עייפה אחרי פעם אחת והגיע הזמן ללכת לישון". עם זאת, גרנדה הודתה כי חששה בתחילה שאופיו הבוטה וההומוריסטי של השיר יסיח את הדעת מהפגיעות הרגשית והמתיקות שמאפיינים את שאר האלבום.

## שחרור ושיווק
השיר נכלל כרצועה השנייה באלבום האולפן השישי של גרנדה, *[[Positions]]*, אשר יצא לאור ב-30 באוקטובר 2020. השיר נבחר לשמש כסינגל השני מתוך האלבום. ב-12 בפברואר 2021 יצא לאור רמיקס רשמי לשיר בהשתתפות הראפריות דוג'ה קאט ומייגן די סטליון, תחת חברת התקליטים ריפבליק רקורדס. גרסת הרמיקס נכללה לאחר מכן במהדורת הדלוקס של האלבום, שיצאה מאוחר יותר באותו החודש וכללה ארבעה שירים חדשים.

מערך השיווק של השיר נשען רבות על שחרור וידאו קליפים ויצירת ויראליות חזותית. הווידאו קליפ של הגרסה המקורית, בבימויו של דירקטור X, פורסם ב-17 בנובמבר 2020. הקליפ הציג את גרנדה כמדענית המקימה לתחייה אנדרואיד של עצמה, והיווה מחווה לרובוטיות מסדרת סרטי "אוסטין פאוורס". לקידום גרסת הרמיקס, שיתפה גרנדה את עטיפת השיר בחשבון האינסטגרם שלה מספר שעות לפני יציאתו. עבור הרמיקס צולם וידאו קליפ נפרד בבימויו של סטפן קולי, בו נראות שלוש הזמרות מבלות ושותות שמפניה בחדר בריכה של מלון מפואר. בנוסף לאלו, גרנדה קדמה את השיר באמצעות הופעה חיה ובלעדית שצולמה עבור ערוץ Vevo.

בגזרת הרשתות החברתיות, השיר הפך לפופולרי בטיקטוק כבר סמוך ליציאתו. הווידאו קליפ המקורי הציג כוריאוגרפיה ברורה וקלה ללמידה שעודדה משתמשים ליצור ריקודי טיקטוק לצלילי השיר, כאשר במקביל פורסמו ברשת מדריכי ריקוד מפורטים עבור הכוריאוגרפיה שלו.

## וידאו קליפ
הווידאו קליפ הרשמי של השיר בוים על ידי הבמאי הקנדי דירקטור X. הקליפ יצא לאור באופן רשמי ב-17 בנובמבר 2020.

הקונספט האמנותי של הקליפ מתרחש במעבדה טכנולוגית, בה גרנדה מגלמת תפקיד כפול: מדענית הלבושה בחלוק מעבדה ומגפי ויניל לבנים גבוהים, ורובוטית אנדרואיד שאותה צוות המדענים מנסה להקים לתחייה על שולחן הניתוחים. כאשר הרובוטית מתעוררת לחיים, היא הופכת את כל צוות המעבדה – כולל את המדענית עצמה – ל"פמבוטיות", רובוטיות פיתוי המהוות מחווה ישירה לסדרת סרטי "אוסטין פאוורס". בסצנות אלו הן לבושות בכותונות לילה אווריריות, כפפות משי ותסרוקות גבוהות. הקליפ משלב גם כוריאוגרפיה, הכוללת ביצוע שפגאט מלא על ידי גרנדה.

עם שחרורו, הקליפ זכה להצלחה רבה והגיע למקום הראשון במצעד קליפי המוזיקה של פלטפורמת יוטיוב. הווידאו עורר תהודה נרחבת ברשתות החברתיות וגרר יצירת ממים רבים בטוויטר, כאשר מעריצים שיבחו את הביצוע המדויק של האסתטיקה מסרטי "אוסטין פאוורס".

קיימת גרסת הופעה חיה רשמית לשיר בשם "34+35 (Official Live Performance) | Vevo", שפורסמה ביולי 2021 כחלק משיתוף פעולה של גרנדה עם ערוץ Vevo. ביצוע זה נכלל בהמשך במיני-אלבום שהופץ בשנת 2025 לציון חמש שנים ליציאת האלבום *Positions*. בנוסף, ביוטיוב שוחרר גם סרטון מילים רשמי לשיר המקורי ולרמיקס.

## קבלה ביקורתית
הקבלה הביקורתית של השיר הייתה מעורבת. מבקרים רבים שיבחו את השובבות, ההפקה הייחודית והפתיחות המינית שבה, בעוד שאחרים מתחו ביקורת נוקבת על מילות השיר וראו בהן חוסר תחכום וסרבול.

המבקרים שנהנו מהשיר ציינו לטובה את הניגודיות שבין ההפקה הקלאסית, דמוית סרטי דיסני, לבין מילותיו הבוטות והמיניות של השיר. במגזין רולינג סטון נכתב כי כלי המיתר בשיר קופצניים ושמשיים, ונשמעים "כמו נסיכת דיסני ששרה הלל לתנוחת ה-69 תוך כדי דילוג באחו המוקף בחיות פעורות עיניים". במגזין בילבורד תיארו אותו כרצועת סקס מפורשת שנשמעת "יוקרתית ומפורטת להפליא", וציינו כי התוצאה היא "חסרת התנצלות ומהנה עד סחרחורת, כשגרנדה מנערת את הצורך בלשון נקייה ובטוחה בצדק בגישתה". ב-*[[Clash Magazine]]* נכתב כי לשיר יש את אחד "הפזמונים הממכרים ביותר בתקליט" והוא "השיר הכי מכין-תינוקות באלבום".

מנגד, מספר מבקרים מצאו את מילות השיר שטחיות, מגושמות ומהוות הוכחה לכתיבה חלשה.במגזין *The FADER* נכתב כי "הכתיבה של גרנדה מעולם לא הייתה חלשה יותר", והשיר תואר כ"שיר הלל מוגזם ל-69, שאינו עושה שום מאמץ לייצר אפילו את הרמיזה המתוחכמת ביותר". מבקר מטעם אנטרטיינמנט ויקלי טען כי לעיתים נדמה שגרנדה בחרה ב"זוהמה על פני תחכום", וכי משחקי המילים שלה גרועים באותה מידה שבה היא מודה שהייתה גרועה בשיעורי מתמטיקה. בעיתון הגרדיאן נמתחה ביקורת על כך שהמילים בוטאו "קצת בגמלוניות", ובמיוחד על כך שגרנדה הרגישה צורך לפרש את הבדיחה בסוף השיר "לטובת מי שבאופן מילולי כשל בחישוב המתמטי". ביקורות נוספות, כגון ב-*The McGill Daily*, ציינו כי השובבות והפתיחות המינית באות לעיתים "על חשבון סרבול".

## ביצועים מסחריים
בארצות הברית, גרסתו המקורית של השיר הגיעה עם כניסתה למקום השמיני במצעד הבילבורד הוט 100. לאחר צאת גרסת הרמיקס הרשמית זינק השיר במיקומיו והגיע למיקום השיא שלו במקום השני במצעד. במצעד 100 השירים של מגזין רולינג סטון, השיר נכנס גם כן לראשונה במקום השמיני. בנוסף, במצעד השמעות הרדיו פופ של Mediabase הגיע השיר למקום החמישי. בבריטניה, השיר נכנס היישר לעשירייה הפותחת והתברג במקום התשיעי במצעד הסינגלים הבריטי הרשמי.

בשבוע צאתו הראשון, גרף השיר 19.5 מיליון השמעות בסטרימינג בארצות הברית. בשבוע שבו קפץ השיר למקום השני במצעד הבילבורד הוט 100 בזכות גרסת הרמיקס, הוא צבר נתון של 24.2 מיליון השמעות (לצד 45.5 מיליון חשיפות ברדיו ו-8,000 הורדות דיגיטליות). בפלטפורמת יוטיוב, הווידאו קליפ הרשמי של השיר "34+35" צבר למעלה מ-344 מיליון צפיות. הווידאו קליפ הרשמי של גרסת הרמיקס צבר למעלה מ-124 מיליון צפיות. מעבר לכך, פורסמו ביוטיוב סרטונים רשמיים נוספים של השיר שצברו מיליוני צפיות: סרטון המילים לגרסה המקורית צבר כ-38.4 מיליון צפיות, סרטון המילים לגרסת הרמיקס צבר כ-30.3 מיליון צפיות, וגרסת ההופעה החיה מתוך Vevo זכתה לכ-23.7 מיליון צפיות. נכון למרץ 2026, הרצועה צברה מעל ל-1.1 מיליארד השמעות, ואילו גרסת הרמיקס מעל ל-200 מיליון השמעות.

## קרדיטים
כפי שמצוין בהערות האלבום של *[[Positions]]*.

* **מילים ולחן:** אריאנה גרנדה, סקוט ניקולסון, ויקטוריה מונה, טיילה פארקס.
* **הפקה:** טומי בראון, מיסטר פרנקס.
* **הפקה משותפת:** קוראג'וס אקסבייר הררה.
* **הפקה ועיבוד ווקאלי:** אריאנה גרנדה.
* **כלי מיתר:** פיטר לי ג'ונסון.
* **טכנאי הקלטה:** בילי היקי, אריאנה גרנדה.
* **אולפן הקלטות:** Champagne Therapy Studios, לוס אנג'לס, קליפורניה.
* **מיקס:** סרבן גניאה ב-MixStar Studios, וירג'יניה ביץ'.
* **מאסטרינג:** רנדי מריל ב-Sterling Sound, ניו יורק.

## מיקומי שיא

### מצעדי סוף שנה

## נתוני מכירות

## היסטוריית יציאות לאור

## רמיקס

ב-15 בינואר 2021, הוציאה גרנדה את הרמיקס הרשמי של השיר, בו משתתפות הראפריות האמריקאיות דוג'ה קאט ומייגן די סטליון. בחודש יוני 2021 דירג בילבורד את גרסת הרמיקס במקום ה-23 ברשימת "50 השירים הטובים ביותר בשנת 2021 עד כה".

### וידאו קליפ
ב-12 בפברואר 2021 יצא לאור קליפ רשמי נפרד עבור גרסת הרמיקס של השיר. קליפ זה, בבימויו של סטפן קולי, זנח את מוטיב המעבדה והציג במקומו קונספט של מסיבת פיג'מות יוקרתית. בקליפ נראות שלוש הזמרות מבלות בחדר בריכה של מלון מפואר, לבושות בהלבשה תחתונה, שותות שמפניה ומזמינות קינוחים וצ'יפס משירות החדרים.

### מיקומי שיא

### נתוני מכירות

### היסטוריית יציאות לאור

## ביאורים

## קישורים חיצוניים

## הערות שוליים

קטגוריה:שירי אריאנה גרנדה
קטגוריה:שירי דוג'ה קאט
קטגוריה:שירי מייגן די סטליון
קטגוריה:שירים באנגלית
קטגוריה:שירים שנכתבו על ידי אריאנה גרנדה
קטגוריה:שירים שנכתבו על ידי ויקטוריה מונה
קטגוריה:שירים שהופקו על ידי טומי בראון
קטגוריה:וידאו קליפים שבוימו על ידי דיירקטור X
קטגוריה:שירים על מיניות
קטגוריה:שירים עם כפל לשון
קטגוריה:שירי יהלום משולש בברזיל
קטגוריה:שירי פלטינה משולשת באוסטרליה
קטגוריה:סינגלים בהוצאת ריפבליק רקורדס